text: informatiu 14-05-2020
  La Paeria presenta dos iniciatives enfocades al turisme familiar sota la marca Balaguer en família. Es tracta de dos recorreguts per la ciutat, dos jocs de pistes que busquen apropar els elements patrimonials i la història de la capital als més petits
  El regidor de Junts per Balaguer, Guifré Ricart, qualifica com un rentat d'imatge que l'equip de govern presentés una moció alternativa a la seva en el darrer ple per disminuir les retribucions dels membres de la corporació. La formació també acusa el paer de voler tancar l'escola Àngel Guimerà des de fa almenys dos anys
  El Govern proposa que Lleida, Girona i Catalunya Central passin a fase 1 i estudia què fer amb la regió metropolitana. Decidirà en les properes hores un plantejament parcial per a l'àrea de Barcelona
  Educació rep 41.200 sol•licituds telemàtiques en el primer dia de preinscripció escolar. El procés va començar aquest dimecres i finalitza el 22 de maig, a partir del 19 es podrà fer presencialment
  Foment i Pimec exigeixen al govern espanyol que aclareixi si es poden fer rebaixes. Les patronals demanen "seguretat jurídica" perquè el comerç "deixi d'estar en fals"
  Catalunya aspira a assolir una despesa del 2,12% del PIB català en R+D+ i el 2024. Torra presenta el Pacte Nacional per la Societat del Coneixement com una 'brúixola' davant el 'nou món' post-covid-19
  L'estudi d'immunitat diu que el 5,9% dels catalans i el 5% de tot l'Estat ha generat anticossos del coronavirus. A Catalunya, un 7,1% de la demarcació de Barcelona, el 2,5% de Girona, el 3,7% de Lleida, l'1,6% de Tarragona
  Les Infermeres de Lleida s'uneixen a l'homenatge pels sanitaris morts per COVID19. La convocatòria dels col•legis de salut catalans per recordar els professionals de la salut, serà demà 14 de maig, a les 12 hores i preveu una aturada de dos minuts de silenci, sense concentracions presencials
  ASAJA Lleida confia que aquest estiu es garanteixin els preus que permetin al pagès 'guanyar-se la vida. Pere Roqué ha assistit a la reunió presidida per la directora general de Produccions i Mercats Agraris, Esperanza Orellana
  Unió de Pagesos insta l'Estat a 'rectificar' la 'desorbitada i injusta' fiscalitat de la fruita dolça. Estima entre 4.000 i 6.000 euros la càrrega extra per a una explotació que produeix uns 500.000 quilos de préssecs.
  La Xarxa de Museus de les Terres de Lleida i Aran convida a participar en la primera edició virtual del Dia Internacional dels Museus arran de la COVID-19.
  Aquest dijous 14 de maig a les 20.30h el cantautor balaguerí Joan Blau i l'actriu Clara Galí oferiran un directe amb música i poesia a la xarxa Instagram.
  Bellcaire d'Urgell ja té a punt la seva Festa Major del 15 al 18 de maig, amb cercaviles confinades, sessions de ball i de djs virtuals i exposicions a les xarxes socials entre altres.